חנה יבלונקה

חנה יבלונקה (נולדה ב-9 בספטמבר 1950) היא היסטוריונית ישראלית, פרופסור אמריטה במחלקה להיסטוריה של עם ישראל באוניברסיטת בן-גוריון בנגב, שם גם שימשה ראש המחלקה ללימודי מדינת ישראל, ההיסטוריונית הראשית של מוזיאון לוחמי הגטאות, וכיהנה כיושבת ראש המוזיאון למורשת היהדות דוברת ההונגרית בצפת.
250px|ממוזער|שמאל|חנה בילדותה עם הוריה ויולה וגבריאל טורק, 1954

ביוגרפיה
יבלונקה נולדה בתל אביב להורים ילידי צ'כוסלובקיה. אמה ויולה טורק הייתה רופאה ואשת רופא. בשנות השואה נשלחה לאושוויץ, אך ניצלה מתאי הגזים בזכות קאפו שהכירה מעיר ילדותה. בעלה נספה. לאחר השואה נישאה בשנית, לד"ר גבריאל טורק. הם עלו לישראל בשנת 1949, ובשנה שלאחר מכן נולדה בתם חנה.

ב-1959 עברה המשפחה לבאר שבע, וחנה יבלונקה גדלה בשכונה ד' בעיר. אביה, ד"ר גבריאל טורק, ייסד את המחלקה האורתופדית בבית החולים סורוקה, ואמהּ עבדה כרופאה מחוזית. שניהם ממייסדי בית הספר לרפואה באוניברסיטת בן-גוריון.

יבלונקה היא בוגרת האוניברסיטה העברית בירושלים, במחלקה ליחסים בין-לאומיים ויהדות זמננו. בשנת 1986 קיבלה תואר שני בהצטיינות מהחוג ליהדות זמננו באוניברסיטה העברית. היא סיימה תואר שני באוניברסיטת בן-גוריון במחלקה למדעי ההתנהגות. עבודת הדוקטורט שלה עסקה בנושא "קליטתה ובעיות השתלבותה של שארית הפליטה בחברה הישראלית המתהווה", בהנחייתו של יהודה באואר. משמשת כפרופסור מן המניין בחוג להיסטוריה של עם ישראל באוניברסיטת בן-גוריון, כהיסטוריונית הראשית של מוזיאון לוחמי הגטאות, וכיושבת ראש המוזיאון למורשת היהדות דוברת ההונגרית בצפת.

בשנת 2002 זכתה בפרס הזיכרון של הקרן ע"ש יעקב בוכמן על ספרה "מדינת ישראל נגד אדולף אייכמן".

בשנת 2007 סייעה בהפקת התערוכה "כאן ביתי" של ניצולי השואה במדינת ישראל. בשנת 2010 הפסיק משרד החינוך את עבודתה כיושבת ראש ועדת המקצוע בתחום ההיסטוריה, לאחר שמתחה כמה פעמים ביקורת על מדיניות הוראת ההיסטוריה בבתי הספר. יבלונקה גם ביקרה את הערך החינוכי של ביקור בני נוער במחנות ההשמדה בפולין.

בין 2007 ל-2017 שימשה כחברה בוועדת הערר שמינה שר המשפטים דניאל פרידמן על-פי "חוק נכסים של נספי השואה", שדנה בבקשות ובעררים הנוגעים לרכוש נספים שאותר על ידי החברה לאיתור ולהשבת נכסים של נספי השואה.

 משפחתה 
בעלה היה השחקן יוסי יבלונקה (1945–2006). לבני הזוג נולדו שני בנים ובת. בנה הבכור, עידו יבלונקה, הוא איש הייטק ופיתוח ובעברו ניהל את מרכז הפיתוח של חברת Yahoo! בישראל, בתה היא השחקנית דבי יבלונקה, ובנה הצעיר אדם יבלונקה הוא מפתח תוכנה.

מספריה
 אחים זרים: ניצולי השואה בישראל 1948–1952, הוצאת יד יצחק בן-צבי, 1994. 
 ספר תולדות ארגון החיילים והפרטיזנים נכי המלחמה בנאצים 1945–1995, ארגון נכי המלחמה בנאצים, 2000.
 מדינת ישראל נגד אדולף אייכמן, הוצאת ידיעות ספרים, 2001. 
 הרחק מהמסילה: המזרחיים והשואה, הוצאת ידיעות ספרים, 2008. 
 ילדים בסדר גמור - ביוגרפיה דורית של ילידי הארץ 1948 - 1955, הוצאת ידיעות ספרים, 2018. 

קישורים חיצוניים


 חנה יבלונקה, באתר אוניברסיטת בן-גוריון


 חנה יבלונקה, ותיקים וניצולים בבית הקיבוצי, בתוך: בין עולים לוותיקים: ישראל בעלייה הגדולה 1948–1953, בעריכת דליה עופר, יד יצחק בן-צבי, ירושלים, תשנ"ו 1996, עמ' 161–176.
 מתי שמואלוף, איך משתחררים מהמסילה: על הספר "הרחק מהמסילה" של חנה יבלונקה, באתר matityaho





מכתביה



הערות שוליים

קטגוריה:היסטוריוניות ישראליות
קטגוריה:היסטוריונים ישראלים
קטגוריה:חוקרות שואה ישראליות
קטגוריה:חוקרי שואה ישראלים
קטגוריה:היסטוריונים של ישראל
קטגוריה:היסטוריוניות של ישראל
קטגוריה:סגל אוניברסיטת בן-גוריון בנגב: היסטוריה של עם ישראל
קטגוריה:סגל אוניברסיטת בן-גוריון בנגב: לימודי מדינת ישראל
קטגוריה:בוגרות תיכון מקיף א' (באר שבע)
קטגוריה:בוגרי תיכון מקיף א' (באר שבע)
קטגוריה:בעלות תואר דוקטור מהאוניברסיטה העברית בירושלים
קטגוריה:בעלי תואר דוקטור מהאוניברסיטה העברית בירושלים
קטגוריה:נשות הדור השני לשואה
קטגוריה:ישראליות שנולדו ב-1950
קטגוריה:ישראלים שנולדו ב-1950